લગ્નબાહ્ય સંબંધો યોગ્ય કે અયોગ્ય ? એ વિચાર કરતાં આદમ અને ઈવની વાર્તા યાદ આવી. પૃથ્વી પર માનવ વસ્તીની શરૂઆત કઈ રીતે થઈ તે વિશે અબ્રાહમ દ્વારા ઊભો કરવામાં આવેલા ધર્મમાં માનવઉત્પત્તિની વાત છે કે આદમ અને ઈવને ભગવાને બનાવ્યા સ્વર્ગ જેવી ધરતી પર રહેવા માટે. પણ તેમણે સફરજન જે નહોતું ખાવાનું તે ખાઈને પોતાના માટે દુખો ઊભા કર્યા. બુક ઓફ જેનેસિસ (હિબ્રુ બાઈબલ) માં વાર્તા છે કે ઈશ્ર્વરે માટીમાંથી પુરૂષનું સર્જન કર્યું અને પછી તેને એકલતા ન લાગે એ માટે પુરુષની જ પાંસળીમાંથી તેના માટે સાથીદાર બની રહે તેવી સ્ત્રીનું સર્જન કર્યું. ઈશ્ર્વરે તેમને ઈડન ગાર્ડનમાં આનંદ કરવા માટે મૂક્યા. એ ગાર્ડન માં અનેક વૃક્ષો અને ફળફૂલ છે. પણ એક વૃક્ષનું ફળ ખાવાની ઈશ્ર્વરે ના પાડી હતી. હવે માનવને જે ના પાડી હોય તે તરફ જ વધુ મન ખેંચાય એ માનસિકતા સદીઓથી રહી હશે એવું માનવું રહ્યું. આદમ અને ઈવે એ વૃક્ષનું ફળ સફરજન ખાધું. તેમણે આજ્ઞાનું ઉલ્લંઘન કર્યું માટે સ્વર્ગ જેવા ઈડન ગાર્ડનમાંથી દુ:ખદાયી દુનિયામાં જવું પડ્યું. એ આદમ અને ઈવના આપણે વંશ જ હોઈએ તો આજે પણ ન કરવાના કામ કરીએ છીએ અને દુ:ખી થઈએ છીએ એવું કહી શકાય.સફરજનને અહીં આકર્ષણ - મોહ કહી શકાય. લગ્ન સંસ્થા પહેલાં નહોતી. હજી કેટલીક આદિવાસી જાતિઓમાં પણ નથી. લગ્ન સાથે એકબીજા પ્રત્યેની જવાબદારી અને પ્રતિબદ્ધતા આપમેળે જ વણાઈ જાય છે. તે છતાં આકર્ષણ અને રોમાંચ માટેની લાલચ ઓછી નથી થતી.લગ્ન માં એવી કોઈ સ્વિચ નથી કે તમને બીજી કોઈ વ્યક્તિ સારી ન લાગે એ રીતે ઓફ્ફ કે ઓન કરી શકો. હા પ્રેમમાં એવું હોય છે ખરું કે કાળી લૈલા પણ મજનૂને પરી જેવી સુંદર લાગી શકે. લૈલા મજનૂના લગ્ન થતાં નથી કે રોમિયૉ જુલિયૅટના લગ્ન નથી થતાં જો થયા હોત તો રોમિયો અને મજનૂ લગ્ન ના થોડા વરસો બાદ બીજી કોઈ સ્ત્રી પ્રત્યે ન આકર્ષાયાં હોત એવું કહી શકાય ખરું? કોઈ ધર્મ કે સામાજિક સંસ્કૃતિમાં લગ્ન બાહ્ય સંબંધોને અનુમોદન અપાતું હોય તેવું જાણ્યું નથી અને જો અપાતું હોય તો ય પણ માનવની માનસિકતાનું શું? હા પુરુષો એક કરતાં વધુ લગ્ન જરૂર કરી શકે છે.